I. ຄວາມເປັນມາ ແລະ ຄວາມໝາຍຂອງ 6 ສ
ຄວາມເປັນມາ
ຄືໄດ້ຮູ້ນຳກັນແລ້ວວ່ານະຄອນວຽງຈັນ ແມ່ນເມືອງໜຶ່ງທີ່ເກົ່າແກ່ຂອງປະເທດລາວ ແລະ ຂອງພາກພື້ນ ຕາມພົງສະວາດານລາວແລ້ວ ເມືອງວຽງຈັນ ປະກົດຕົວຂຶ້ນເມື່ອ ພສ 236 ໂດຍທ່ານ ບູລີຈັນ ເປັນຜູ້ນຳພາກໍ່ສ້າງ ແລະ ເມືອງວຽງຈັນ ຖືກສະຖາປະນາເປັນເມືອງຫຼວງຂອງອານາຈັກລ້ານຊ້າງ ເມື່ອ ຄສ 1560 ໂດຍເຈົ້າໄຊເສດຖາທິລາດ ຊຶ່ງຍົກຍ້າຍຈາກເມືອງຫຼວງພະບາງ ໃນໄລຍະເວລາອັນຍາວນານເຖິງ 450 ປີ ເມືອງວຽງຈັນ ໄດ້ຜ່ານຫຼາຍສະໄໝການປົກຄອງທີ່ແຕກຕ່າງກັນ ແຕ່ເມືອງວຽງຈັນ ຍັງຄົງດຳລົງບົດບາດເປັນເມືອງຫຼວງຂອງຊາດລາວ ຈົນມາເຖິງເທົ້າທຸກວັນນີ້ ໃນຖານະເປັນເມືອງຫຼວງຂອງປະເທດ ບໍ່ວ່າສະໄໝໃດ ນະຄອນຫຼວງວຽງຈັນ ໄດ້ຮັບການເອົາໃຈໃສ່ປັບປຸງບູລະນະໃຫ້ເຕີບໃຫຍ່ເຂັ້ມແຂງຢ່າງຮອບດ້ານ ຈາກປະມຸກລັດ ແລະ ລັດຖະບານ ປະຊາຊົນຊາວນະຄອນຫຼວງວຽງຈັນ ຍາມໃດກໍມີຄວາມຮັບຜິດຊອບ ແລະ ກາຍເປັນຕົວແທນຂອງປະຊາຊົາລາວທົ່ວປະເທດ ແຕ່ຖານະ ແລະ ຊື່ສຽງຂອງນະຄອນຫຼວງວຽງຈັນ ພົ້ນເດັ່ນກ່ວາໝູ່ ໃນເວທີສາກົນ ແລະ ສ້າງຄວາມພາກພູມໃຈໃຫ້ປະຊາຊົນລາວທັງຊາດ ແມ່ນເລີ່ມຈາກປະເທດລາວ ໄດ້ສະຖາປະນາເປັນ ສາທາລະນະລັດ ປະຊາທິປະໄຕ ປະຊາຊົນລາວ ເມື່ອປີ 1975 ເປັນຕົ້ນມາ.
ໃນຕະຫຼອດໄລຍະເວລາ 33 ປີ ພາຍໃຕ້ລະບອບໃໝ່: ນະຄອນຫຼວງວຽງຈັນ ໄດ້ຮັບການພັດທະນາດີຂຶ້ນຢ່າງຕໍ່ເນື່ອງ ແລະ ມີທ່ວງທ່າຂະຫຍາຍຕົວໃໝ່ ຕາມທິດຫັນເປັນຕົວເມືອງ (Urbanization) ອັນເກີດຈາກປັດໄຈການເກີດຂຶ້ນ ແລະ ການຫັນເປັນອຸດສາຫະກຳຕາມກົນໄກເສດຖະກິດຕະຫຼາດ ການເຂົ້າຮ່ວມເສດຖະກິດກັບສາກົນ ແລະ ພາກພື້ນ ແຕ່ຄຽງຄູ່ກັນນັ້ນ ນະຄອນຫຼວງວຽງຈັນ ກໍຍັງບໍ່ທັນຜ່ານພົ້ນຈາກສະພາວະດ້ອຍພັດທະນາ ແລະ ຄວາມທຸກຍາກໄດ້ເທື່ອ ໂຄງລ່າງຍັງອ່ອນນ້ອຍ ມີສິ່ງທ້າທາຍທົດສອບສຳຄັນຫຼາຍປະການ: (ການຂະຫຍາຍຕົວຂອງພົນລະເມືອງສູງ ຄວາມຮຽກຮ້ອງຕ້ອງການຂອງຊາວເມືອງນັບມື້ນັບສູງຂຶ້ນ ກັບຄວາມສາມາດຮັກສາສິ່ງແວດລ້ອມ ທ່າອ່ຽງການຂະຫຍາຍຕົວຕາມກົນໄກເສດຖະກິດຕະຫຼາດແບບເສລີ ກັບການອຳນວຍຄວບຄຸມຜັງເມືອງບໍ່ແຂງແກ່ນ ການຫຼຸດໂຕນກັນລະຫວ່າງເຂດເທດສະບານກັບເຂດຊານເມືອງ ປະກົດການຫຍໍ້ທໍ້ໃນສັງຄົມກັບຄວາມສາມາດຄຸ້ມຄອງຂອງອົງການລັດ ແລະ ການຫຼຸດໂຕນກັບບັນດານະຄອນອື່ນໃນໂລກ ແລະ ພາກພື້ນ...) ດ້ວຍເຫດນັ້ນພວກເຮົາຊາວນະຄອນຫຼວງວຽງຈັນ ຕ້ອງຮ່ວມໃຈກັນຫາທາງອອກ ຮີບຮ້ອນພັດທະນາຕົວເມືອງຂອງເຮົາ ເຮົາຮັກເມືອງວຽງຈັນ ເຮົາຕ້ອງຍົກສູງຄວາມຮັບຜິດຊອບໃນລະດັບສູງ ເພື່ອສ້າງເມືອງຂອງເຮົາໃຫ້ເປັນເມືອງໜ້າຢູ່ ແລະ ຍືນຍົງ.
ການພັດທະນາຕົວເມືອງໃຫ້ເປັນເມືອງໜ້າຢູ່ ແລະ ຍືນຍົງຂອງແຕ່ລະປະເທດ ແຕ່ລະພື້ນ ທີ່ມີຄວາມຄ້າຍຄືກັນ ແລະ ກໍມີຄວາມແຕກຕ່າງກັນ ແລ້ວແຕ່ສະພາວະຂອງຄວາມຮຽກຮ້ອງຕ້ອງການໃນແຕ່ລະໄລຍະຂອງຕົວເມືອງນັ້ນໆ ສຳລັບນະຄອນວຽງຈັນ ມະຕິກອງປະຊຸມໃຫຍ່ ຄັ້ງທີ IV ຂອງອົງຄະນະພັກນະຄອນຫຼວງວຽງຈັນ ຄຳເຫັນຊີ້ນຳຂອງກົມການເມືອງສູນກາງພັກ-ລັດຖະບານ ໃຫ້ເພີ່ມທະວີຄວາມຮັບຜິດຊອບໃນການສ້າງສະຖຽນລະພາບທາງການເມືອງ ຄວາມເປັນລະບຽບຮຽບຮ້ອຍດ້ານສັງຄົມຢ່າງໜັກແໜ້ນ ສ້າງເມືອງວຽງຈັນ ໃຫ້ເປັນເມືອງຜະລິດ ທຸລະກິດ ບໍລິການ ແລະ ສູນກາງການເມືອງ ເສດຖະກິດ ວັດທະນະທຳ-ສັງຄົມຂອງຊາດ ເປັນສູນກາງແຫ່ງການພົວພັນຮ່ວມມືກັບສາກົນ ພ້ອມກັນນັ້ນກໍໃຫ້ມີການປັບປຸງໂສມໜ້າຕົວເມືອງ ໃຫ້ເປັນເມືອງໜ້າຢູ່ສະອາດ ໃນຖານະທີ່ເປັນຜູ້ບໍລິຫານຕົວເມືອງວຽງຈັນ ຂ້າພະເຈົ້າ ຮ່ວມກັບໝູ່ຄະນະນຳ ໄດ້ພະຍາຍາມຄົ້ນຄ້ວາຊອກຫາຮູບການ ວິທີການຊັກຊວນໃຫ້ພົນລະເມືອງວຽງຈັນ ເຂົ້າຮ່ວມສ້າງສາພັດທະນາຕົວເມືອງວຽງຈັນ ເພື່ອໃຫ້ບັນລຸຈິດໃຈຊີ້ນຳຂອງຂັ້ນເທິງ ໂດຍໄດ້ເອົາ 6 ປັດໄຈທຳອິດເປັນຫຼັກ ຄື ສ້າງເມືອງວຽງຈັນ ໃຫ້ເປັນເມືອງ ສະຫງົບສຸກ ສະອາດ ສີຂຽວ ສະຫວ່າງ ສະເໜ່ ແລະ ສີວິໄລ ຫຼື ເວົ້າຫຍໍ້ແມ່ນ 6 ສ ແລະ ຖ້າເຮັດໄດ້ຕາມ 6 ສ ນັ້ນກໍຖືວ່າສົມກຽດ ແລະ ສະແດງໃຫ້ເຫັນບົດບາດເປັນນະຄອນຫຼວງຂອງປະເທດ ສປປ ລາວ ໃນຕົ້ນສະຕະວັດທີ 21 ນີ້ໄດ້ ສ່ວນບັນຫາການສ້າງຕົວເມືອງວຽງຈັນ ໃຫ້ເປັນເມືອງສວຍງາມ ແລະ ທັນສະໄໝ...ຍັງເປັນເວລາຂອງອະນາຄົດຕໍ່ໄປ.
ຄວາມໝາຍ 6 ສ:
ສ: ມາຈາກຄຳເວົ້າທີ່ວ່າ: ໂສມໜ້າຕົວເມືອງ ຫຼື ສິ່ງແວດລ້ອມຂອງຕົວເມືອງ (Face The City) ໂສມໜ້າຂອງຕົວເມືອງປຽບເໜືອນໃບໜ້າຂອງຄົນເຮົາ ໃບໜ້າຂອງຄົນເຮົາເປັນບ່ອນສະແດງອອກ ແລະ ເປັນຕົວແທນຢ່າງລວມສູນຂອງຮ່າງກາຍ ແລະ ຜົນການເຄື່ອນໄຫວຂອງຄົນເຮົາ ໂສມໜ້າຕົວເມືອງກໍເຊັ່ນດຽວກັນ ແມ່ນສິ່ງສະແດງອອກໃຫ້ເຫັນຢ່າງສັງລວມການເຄື່ອນໄຫວຢ່າງຮອບດ້ານ ໃນອະດີດ-ປັດຈຸບັນຂອງຊຸມຊົນໃນເມືອງນັ້ນໆ ສາມາດບົ່ງບອກໃຫ້ແຂກເມືອງໄດ້ສຳພັດ ຮູ້ເຫັນເຖິງເຄົ້າພາບຂອງຕົວເມືອງນັ້ນໆ ວ່າຈະດີ ແລະ ບໍ່ດີ ໝາຍຄວາມວ່າ: ໂສມໜ້າຂອງຕົວເມືອງແມ່ນເວົ້າເຖິງການເຄື່ອນໄຫວ ການພັດທະນາຂອງຊຸມຊົນໃນຕົວເມືອງນັ້ນໆ ນັບທັງໃນດ້ານໂຄງລ່າງເສດຖະກິດ ວັດທະນະທຳ-ສັງຄົມ ວິທະຍາສາດການເມືອງ-ການປົກຄອງ ປ້ອງກັນຊາດ-ປ້ອງກັນຄວາມສະຫງົບ ການຕ່າງປະເທດ ແລະ ອື່ນໆ.
6 ສ ທີ່ກ່າວມານີ້ ສ່ອງແສງໃຫ້ເຫັນການຜັນຂະຫຍາຍມະຕິກອງປະຊຸມໃຫຍ່ ຄັ້ງທີ VIII ຂອງພັກ ແຜນການ 5 ປີ ຄັ້ງທີ VI ມະຕິກອງປະຊຸມໃຫຍ່ ຄັ້ງທີ IV ຂອງອົງຄະນະພັກນະຄອນຫຼວງວຽງຈັນ ແລະ ຄວາມມຸ້ງຫວັງຂອງປະຊາຊົນ-ຊັ້ນຄົນຕ່າງໆ ໂດຍສະເພາະຄວາມຮຽກຮ້ອງຕ້ອງການໃນການເປັນເຈົ້າພາບມະຫະກຳກີລາຊີເກມ ຄັ້ງທີ 25 (2009) ການສະເຫຼີມສະຫຼອງວັນວຽງຈັນ ເປັນນະຄອນຫຼວງ ຄົບຮອບ 450 ປີ (2010) ວັນສະຖາປະນາ ສາທາລະນະລັດ ປະຊາທິປະໄຕ ປະຊາຊົນລາວ ຄົບຮອບ 35 ປີ (2010)... ໃນຄວາມເລັ່ງທວງຂອງສະພາບການດັ່ງກ່າວ ຄະນະພັກ-ອົງການປົກຄອງນະຄອນຫຼວງວຽງຈັນ ນຳສະເໜີລັດຖະບານ ແລະ ກົມການເມືອງ ໃນກອງປະຊຸມຄັ້ງວັນທີ 28-29/6/2007 ແລະ ຖືກປະກາດໃຊ້ຈາກຄະນະກຳມະການສະເຫຼີມສະຫຼອງວັນວຽງຈັນ ເປັນນະຄອນຫຼວງ ຄົບຮອບ 450 ປີ ໃນວັນທີ 12 ຕຸລາ 2007 (ບົດຖະແຫຼງການຂອງຄະນະກຳມະການ ໜ້າທີ 6) ແລະ ຖືເປັນໜຶ່ງໃນຂໍ້ແຂ່ງຂັນ 7 ຂໍ້ ຂອງອົງການປົກຄອງນະຄອນຫຼວງວຽງຈັນ (ຄຳແນະນຳຂອງເຈົ້າຄອງນະຄອນຫຼວງວຽງຈັນ ສະບັບເລກທີ 10/ຈນວ ລົງວັນທີ 11 ຕຸລາ 2007 ໜ້າທີ 3).
6 ສ ແມ່ນກົນໄກ ແລະ ແມ່ນສິນລະປະໃນການຂົນຂວາຍປະຊາຊົນ ເພື່ອປະຕິບັດທິດທາງໜ້າທີ່ໃຫຍ່ຂອງພັກ ແຜນງານ-ໂຄງການ ຈຸດສຸມທີ່ອົງການປົກຄອງນະຄອນຫຼວງວຽງຈັນ ວາງອອກ ໂດຍແນໃສ່ສຶກສາອົບຮົມບົມເພາະຈິດສຳນຶກຂອງຊາວເມືອງ-ຊັ້ນຄົນຕ່າງໆ ໃຫ້ມີສ່ວນຮ່ວມ ແລະ ມີພັນທະປະກອບສ່ວນ ສ້າງເມືອງຂອງຕົນເອງໃຫ້ເປັນເມືອງໜ້າຢູ່ ມີຄວາມຈະເລີນວັດທະນາຍິ່ງໆຂຶ້ນ ແລະ ຍືນຍົງຕະຫຼອດໄປ ຖ້າເມືອງວຽງຈັນບັນລຸ 6 ສ ຈະເປັນຜົນປະໂຫຍດໃຫຍ່ຫຼວງໃຫ້ແກ່ພວກເຮົາເອງ ນັ້ນແມ່ນການລົງທຶນຍິ່ງເພີ່ມສູງ ແລະ ມີຈັງຫວະໄວຂຶ້ນ ການທ່ອງທ່ຽວຈະກ້າວກະໂດດ ອັນເປັນລາຍໄດ້ຈ່ອງດຶງເຮັດເສດຖະກິດຈະເລີນເຕີບໂຕ ແກ້ໄຂວຽກເຮັດງານທຳ ການມີລາຍໄດ້ຂອງຊາວເມືອງເພີ່ມຂຶ້ນໄວ ສ້າງຄວາມຢູ່ເຢັນເປັນສຸກໃຫ້ປະຊາຊົນດີຂຶ້ນ ສຸດທ້າຍກໍເປັນການນຳເອົານະຄອນຫຼວງວຽງຈັນ ຜ່ານພົ້ນຈາກສະພາວະຄວາມທຸກຍາກ ແລະ ດ້ອຍພັດທະນາໄດ້.